Selle peale teen teise silma ka lahti ning meie vahel areneb kummaline jutuajamine, milles täiesti ootamatult ja keset ööd esinen karjäärinõustaja rollis. "Kas sa tead, kust leiaksin ehitaja tööd?" käib noormees peale nagu uni. "Ja mis need palgad siin on, 15 dollarit tunnist vast  ikka saab? Ma olen kõigega nõus! Ma olen juba täiesti lootuse kaotanud - Eestis lihtsalt pole ehitustööd! Ehitajad maksavad peale, et Soome jalg ukse vahele saada! Ma olen juba pool aastat tööta! Müüsin auto ja asjad maha, ning viimase raha ostsin eest pileti Austraaliasse!"